ประกาศการไฟฟ้านครหลวง ที่ 53/2551 เรื่อง ข้อกำหนดการเชื่อมต่อ การใช้บริการ และการปฏิบัติการระบบโครงข่ายไฟฟ้า

ประกาศการไฟฟ้านครหลวง
ประกาศการไฟฟ้านครหลวง
ที่ ๕๓/๒๕๕๑
เรื่อง
ข้อกำหนดการเชื่อมต่อ การใช้บริการ และการปฏิบัติการระบบโครงข่ายไฟฟ้า[๑]
 

ตามพระราชบัญญัติการประกอบกิจการพลังงาน
พ.ศ. ๒๕๕๐ มาตรา ๘๑
บัญญัติให้ผู้รับใบอนุญาตที่มีระบบโครงข่ายพลังงานต้องยินยอมให้ผู้รับใบอนุญาต
หรือผู้ประกอบกิจการพลังงานรายอื่น ใช้หรือเชื่อมต่อระบบโครงข่ายพลังงานของตน ทั้งนี้ ตามข้อกำหนดที่ผู้รับใบอนุญาตที่มีระบบโครงข่ายพลังงานประกาศกำหนด
ข้อกำหนดต้องประกอบด้วยข้อกำหนดเกี่ยวกับการเชื่อมต่อระบบโครงข่ายพลังงาน
ข้อกำหนดเกี่ยวกับการใช้บริการระบบโครงข่ายพลังงาน
และข้อกำหนดเกี่ยวกับการปฏิบัติการระบบโครงข่ายพลังงาน

การไฟฟ้านครหลวงซึ่งเป็นผู้ประกอบกิจการพลังงานที่มีระบบโครงข่ายพลังงานตามพระราชบัญญัติการประกอบกิจการพลังงาน
พ.ศ. ๒๕๕๐ จึงได้จัดทำระเบียบการไฟฟ้านครหลวง ว่าด้วย
ข้อกำหนดการเชื่อมต่อระบบโครงข่ายไฟฟ้า ข้อกำหนดการใช้บริการระบบโครงข่ายไฟฟ้าและข้อกำหนดการปฏิบัติการระบบโครงข่ายไฟฟ้า
เพื่อให้สอดคล้องกับวัตถุประสงค์ของพระราชบัญญัติดังกล่าว โดยมีสาระสำคัญสรุปได้
ดังนี้

๑.
ระเบียบการไฟฟ้านครหลวง ว่าด้วย ข้อกำหนดการเชื่อมต่อระบบโครงข่ายไฟฟ้า เป็นการกำหนดหลักเกณฑ์ขั้นต่ำด้านเทคนิคการออกแบบ
รายละเอียดทางเทคนิคของอุปกรณ์ไฟฟ้าและมาตรฐานการติดตั้ง
สำหรับผู้ขอใช้บริการที่ต้องการจะเชื่อมต่อกับระบบโครงข่ายไฟฟ้าของการไฟฟ้านครหลวง

๒.
ระเบียบการไฟฟ้านครหลวง ว่าด้วย ข้อกำหนดการใช้บริการระบบโครงข่ายไฟฟ้า เป็นการกำหนดขอบเขตและแนวทางในการดำเนินการขออนุญาตเชื่อมต่อกับระบบโครงข่ายไฟฟ้าของการไฟฟ้านครหลวง
สำหรับผู้ขอใช้บริการใช้ในการวางแผนและดำเนินการ
เพื่อให้การใช้บริการระบบโครงข่ายไฟฟ้าเป็นไปด้วยความเรียบร้อยและเป็นธรรม
ไม่ส่งผลกระทบต่อระบบโครงข่ายไฟฟ้าและผู้ใช้บริการระบบโครงข่ายไฟฟ้ารายอื่น

๓.
ระเบียบการไฟฟ้านครหลวง ว่าด้วย ข้อกำหนดการปฏิบัติการระบบโครงข่ายไฟฟ้า เป็นการกำหนดเพื่อให้ผู้เชื่อมต่อหรือผู้ประกอบกิจการไฟฟ้าได้ทราบและปฏิบัติตามข้อกำหนดด้านปฏิบัติการที่สามารถรับรู้และเข้าถึงวิธีปฏิบัติระหว่างกันได้
โดยข้อกำหนดนี้ได้กำหนดหน้าที่ความรับผิดชอบเกี่ยวกับการปฏิบัติการระบบโครงข่ายไฟฟ้าของผู้เชื่อมต่อ
รวมทั้งกำหนดหลักเกณฑ์และข้อกำหนดทางเทคนิคด้านการปฏิบัติการระบบโครงข่ายไฟฟ้า ณ
จุดเชื่อมต่อระบบโครงข่ายไฟฟ้าเพื่อไม่ให้มีผลกระทบต่อความมั่นคง ความปลอดภัย
และคุณภาพของระบบไฟฟ้าในระบบโครงข่ายไฟฟ้า
อันจะส่งผลกระทบต่อระบบโครงข่ายไฟฟ้าผู้เชื่อมต่อรายอื่นในระบบโครงข่ายไฟฟ้าและผู้ใช้ไฟฟ้า

ผู้ขอใช้บริการที่ประสงค์จะขอใช้บริการโครงข่ายระบบไฟฟ้าของการไฟฟ้านครหลวงสามารถยื่นเอกสารได้ที่
ที่ทำการการไฟฟ้านครหลวงเขต หากผู้ขอใช้บริการรายใดต้องการรายละเอียดเพิ่มเติม
โปรดติดต่อสอบถามโดยตรงได้ที่ ฝ่ายเศรษฐกิจพลังไฟฟ้า การไฟฟ้านครหลวง เลขที่ ๑๒๑ ถนนจักรเพชร
เขตพระนคร กรุงเทพมหานคร ๑๐๒๐๐ โทรศัพท์ ๐๒ - ๒๒๓ - ๑๖๒๘ ในเวลาทำการ

จึงประกาศให้ทราบโดยทั่วกัน


ประกาศ ณ วันที่ ๒๙
ธันวาคม พ.ศ. ๒๕๕๑
พรเทพ ธัญญพงศ์ชัย
ผู้ว่าการ
การไฟฟ้านครหลวง














ปริยานุช/จัดทำ
๑๗ มีนาคม ๒๕๕๒

จุฑามาศ/ปรับปรุง
๒๙ พฤศจิกายน ๒๕๕๙



[๑] ราชกิจจานุเบกษา
เล่ม ๑๒๖/ตอนพิเศษ ๓๘ ง/หน้า ๒๐/๑๒ มีนาคม ๒๕๕๒